KIRJALLINEN KYSYMYS E-1720/99 esittäjä(t): Gary Titley (PSE) komissiolle. Nopeissa vesikulkuneuvoissa käytettäviä turvakypäriä koskevat vähimmäisnormit.



Virallinen lehti nro 225 E , 08/08/2000 s. 0013 - 0014



KIRJALLINEN KYSYMYS E-1720/99 esittäjä(t): Gary Titley (PSE) komissiolle (29. syyskuuta 1999) Aihe: Nopeissa vesikulkuneuvoissa käytettäviä turvakypäriä koskevat vähimmäisnormit Ison-Britannian tiedotusvälineissä on viime kuukausina raportoitu nopeiden vesikulkuneuvojen (erityisesti jet ski) onnettomuuksista. Joissakin tapauksissa pahoilta loukkaantumisilta olisi voitu välttyä, jos onnettomuuksien uhrit olisivat käyttäneet asianmukaisia turvakypäriä. Nopeiden vesikulkuneuvojen onnettomuuksissa pää ja kaula voivat altistua täysin toisenlaiselle rasitukselle kuin hitaampien vesikulkuneuvojen onnettomuuksissa. Kanoottiurheilua, koskenlaskua ja muita vastaavia lajeja varten suunnitellut turvakypärät eivät tästä syystä sovellu käytettäväksi nopeissa vesikulkuneuvoissa, eivätkä ne takaa turvallisuutta. Nopeissa vesikulkuneuvoissa käytettäville turvakypärille ei ole asetettu vähimmäisnormeja Yhdistyneessä Kuningaskunnassa eikä tietääkseni myöskään kansainvälisesti. Aikooko komissio tutkia mahdollisuutta soveltaa tällaisia vähimmäisnormeja EU:ssa, jotta voitaisiin välttyä tarpeettomilta loukkaantumisilta? Erkki Liikasen komission puolesta antama vastaus (11. marraskuuta 1999) Nopeissa vesikulkuneuvoissa käytettäväksi tarkoitetut kypärät kuuluvat henkilönsuojaimia koskevan jäsenvaltioiden lainsäädännön lähentämisestä 21 päivänä joulukuuta 1989 annetun neuvoston direktiivin 89/686/ETY(1) soveltamisalaan, joka on henkilösuojaimia koskeva uuden lähestymistavan direktiivi. Uuden lähestymistavan periaatteet edellyttävät, että olennaisia tuotteeseen sovellettavia turvallisuus- ja terveysvaatimuksia sovelletaan oikein. Ne antavat valmistajalle kuitenkin mahdollisuuden valita, täyttääkö hän suoraan olennaiset turvallisuus- ja terveysvaatimukset vai sovellettavat yhdenmukaistetut standardit. Olennaiset turvallisuus- ja terveysvaatimukset on esitetty liitteessä II, jonka kohdassa 1 sanotaan selvästi, että henkilönsuojaimen on suojattava riittävästi kaikkia mahdollisia vaaroja vastaan. Lisäksi henkilösuojaimen tulee olla suunniteltu ja valmistettu siten, että sen käyttäjä voi suorittaa riskialttiita tehtäviä normaalisti ollen kuitenkin parhaalla mahdollisella tavalla suojattu niissä käyttöolosuhteissa, joihin suojain on tarkoitettu. Valmistajan on annettava käyttäjille kaikki tarpeelliset käyttöä ja kestävyyttä koskevat tiedot. Henkilösuojaindirektiivin terveys- ja turvallisuusvaatimusten noudattamisesta huolehditaan vaatimustenmukaisuuden arviointimenettelyn avulla, joka on asetettu mahdollisen riskin tasolle, jota vastaan suojaa tarvitaan. Valmistajalla on oikeudellinen velvoite hankkia kyseessä oleville kypärille yhteisön tyyppitarkastustodistus jäsenvaltion nimittämältä ilmoitetulta laitokselta. Ilmoitettu laitos tarkistaa mallin yhdenmukaisuuden olennaisten terveys- ja turvallisuusvaatimusten kanssa käyttämällä teknistä asiantuntemustaan ja soveltamalla käytettävissä olevia standardeja tai jos niitä ei ole saatavilla, standardien osia, teknisiä asiakirjoja ja eritelmiä. Myös nykytasoisella teknisellä tietämyksellä on erittäin suuri merkitys. Eurooppalaiset standardointielimet laativat yhdenmukaistettuja standardeja komission toimeksiannosta. Niiden tämänhetkinen työmäärä ylittää käytettävissä olevat tekniset resurssit. Keskivertostandardin kokonaiskustannuksiksi arvioidaan 100 000 euroa. Summa saattaa nousta 200 000 euroon tai jopa sen yli, jos asiakirjoja on vähän ja tarvitaan tutkimuksia. Niin ikään markkinoiden valvonnalla pyritään takaamaan se, että olemassa olevien määräysten noudattamista valvotaan. Jäsenvaltioilla on lakisääteinen velvollisuus varmistaa, että toteutetaan asianmukaista ja suhteutettua markkinoiden valvontaa, jotta ainoastaan vaatimusten mukaisia tuotteita saatetaan markkinoille. Näin ollen on siis selvää, ettei standardoi estä täyttämästä henkilösuojaindirektiivin velvoitteita, joiden mukaan käyttötarkoituksensa mukaisesti käytettyjen kypärien tulee suojella käyttäjäänsä mahdollisilta vaaroilta. Jos parlamentin jäsenellä on tietoja sellaisten kypärien valmistuksesta ja myynnistä, jotka eivät täytä henkilösuojaimia koskevan direktiivin säännöksiä, komissio toimittaa mielellään kyseiset tiedot Yhdistyneen kuningaskunnan täytäntöönpanoviranomaisille. (1) EYVL L 399, 30.12.1989.